b"\n_START_ARTICLE_\nCasa Vallv\xc3\xa9\n_START_SECTION_\nDescripci\xc3\xb3\n_START_PARAGRAPH_\nL'habitatge est\xc3\xa0 situat dintre el nucli hist\xc3\xb2ric de Vallmoll. Es tracta d'un edifici entre mitgeres que fa cantonada. T\xc3\xa9 planta baixa, pis i golfes. Els elements m\xc3\xa9s remarcable de la fa\xc3\xa7ana s\xc3\xb3n: la porta d'acc\xc3\xa9s, que s'obre al carrer de la Uni\xc3\xb3, d'arc de mig punt amb dovelles de pedra; a la dreta hi ha una finestra damunt la qual apareix esculpit un escut amb una m\xc3\xa0; al primer pis hi ha dues finestres renaixentistes amb brancals que simulen pilastres i llindes amb motllures i fris que mostra relleus gastats per\xc3\xb2 de gran riquesa. Les golfes presenten obertures rectangulars. La coberta \xc3\xa9s de teula, amb r\xc3\xa0fec sobresortint._NEWLINE_La construcci\xc3\xb3 \xc3\xa9s de pedra arrebossada.\n_START_SECTION_\nHist\xc3\xb2ria\n_START_PARAGRAPH_\nLa construcci\xc3\xb3 de la casa Vallv\xc3\xa9 data del segle XVI, d'acord amb les inscripcions que apareixen a les finestres, dels anys 1542 i 1588. L'any 1874 fou valorada en 160 escuts (unes 4000 pessetes actuals). Sembla que al llarg de la seva hist\xc3\xb2ria ha patit diversos saqueigs. Hi ha const\xc3\xa0ncia que hi havia unes pedres on es podia veure la reproducci\xc3\xb3 d'una roca i d'una mora, la qual cosa sembla indicar que hi visqu\xc3\xa9 alg\xc3\xba del senyoriu dels Rocamora._NEWLINE_Actualment, la casa es troba deshabitada i en estat d'aband\xc3\xb3."